Animi weik 5.000 neng,
sun jen keca karepipa jepi pangeda,
adipapu Yesusdi er nyapu 12 neng tep,
pepu.
“Sunda menmena gapung co di mokon deiki banmarumyanen,
mokon ortara benkarume.
Neda,
awekmang nesala tep,
‘Telepe daberume,’
pepnedi yankuna,”
pepu.
Upepupa,
er nyapu mokon deiki konum baipane,
awekmai nesala tep,
“Telepe,
daberume,”
pepra,
amutu tapra,
Yesusdi er yuk,
‘Allah moropkun’ tenen,
amutu deiki welepu.
Yesus Allah moronapu kunmaupane,
konum ipmanto kupu pangeda,
Yesus er yuk amutu deiki kunmau taruda,
er nyapu gapung co deiki di bukra,
Galilea mokon deiki bisi neitamai banmai.
Sun ‘Ortara benkamep’ tenen,
mokon pirman tapra,
karen mokon numnuma neitam bei taruda,
urasin ortara deiya banmai.
Banmai dinino,
urasin deiya banmai tara di,
ila mungna yaupa,
co lase puto di bungmai dinino,
urasin deipra banmai tara,
men benmanto kupi.
Sun amokon deiki tupa banmaipane,
berekamarya tep,
tulek bisi yaramrenge kupu taruda,
Yesus mokon deiki yanipra,
er nyapu banmaiyai damai beu.
Banmauanen,
sun damai beu pangeda,
sundi Yesus er mokon deiki yanipra yakanmaua epi.
Epidi,
‘Ada isok do,
nimi sambala yakanmar do?’
tenen,
sun lukdaidi kwar weik kupu.
Kwar weik kupupa,
sundi,
“Ada depi neng sambala yanmaser adano,”
pepra ila di ngoloki.
Ngolongi pangeda,
adipapu Yesusdi pepu.
“Sun kwar dangna yapso.
Ne akunmane.
Atep,
kwar kuna gum di,
dimpepra bankurume,”
pepu.
Upepu pangeda,
Peterusdi Yesus tep pepu.
“Naio,
kan tek sisi akumemnyopda,
‘Mokon deiki yayo,’
pepnetumpa,
nedi mokon deiki yanipra kan kori yankune,”
pepu.
Peterusdi upepupa,
Yesus tamupra,
“Telepe kanda yarume,”
pepu.
Upepu pangeda,
Peterus ‘Yesus kori benkun’ tenen,
gapung co deiki kwerepudi,
mokon deiki yanipra banmau.
Mokon deiki yanipra banmau taruda,
ila mungna mungmaupa epudi,
kware weik kupupa,
mokon neitamai wekudi,
mokon jepbaupane,
Peterusdi Yesus tep,
“Uo,
naio,
ne makupra dopropneo,”
pepra moropu.
Moropupa,
Yesus adipapu Peterus er buru talepra dopdaropudi,
upepu.
“Kandi,
‘Ukuptene do,
gum do?’
tenen,
kange bongtonmakerada,
ware keca deiyo atep do?
Kanda,
ne tep metekanunpu teka tenepmanerema deiki di,
mokon jepmanto kupmakere,”
pepu.
Upepu dingeda,
Yesus cap,
Peterus cap,
gapung co welepra bungberei.
Gapung co welepra,
sun aneng cap bungberei pangeda,
ila mungna mungmauada dimpepu.
Dim pepkopda,
Yesus er nyapu 12 nengdi,
‘Uo’ tenen,
mambul kange doupidi,
er si eremna tep,
aupu pepi.
“Kanda,
tek sisi Allah er Mi Sisa kurume,”
pepi.
Gapung co deiki di bukra mokon deiki banmaiyanen,
mokon pirman ortara Genesaret mutu beiyopda,
gapung co bena lukra deipi.
Lukra deipidi,
gapung co deiki di tuai kwerepi taruda,
adipapu sun men di epdanami neng akunmaiya di,
Yesus er nong kael kepidi,
‘Yesus adano,’
tenepi.
Utenepi dingeda,
amutu neitamai dana-dana tara kurami nesala yuma,
kai perbanmaipa,
amutu neitamai kurami nesala yuma,
gekenmaidi,
pu yala-yala yuma jeramu nesala dopra,
Yesus kori duyakanmaipa,
kwetenmau.
Ange utopu ton,
Yesus embaramngai yumada,
pu jeramne nesala yuma dopra derirbaramipa,
anesaladi Yesus tep,
“Pu jeramre nesaladi,
kan kenengamrem opkal kupkupai bepketenge do?”
pepra mororami.
Mororamidi,
er opkal kupkupai berami nesala yumada,
pu kwetediramu.